ส่วนที่ 1

การประกอบธุรกิจ

นโยบายและภาพรวมการประกอบธุรกิจ 

  1.1 ประวัติความเป็นมาและลักษณะการประกอบธุรกิจ

โรงพยาบาลเอกชลเป็นหนึ่งในโรงพยาบาลภาคเอกชนที่เปิดให้บริการมาอย่างยาวนาน ซึ่งในปี
2560 ก็จะก้าวเข้าสู่ปีที่ 36 ของการให้บริการรักษาพยาบาลแก่ประชาชนทางภาคตะวันออก

บริษัทฯ เริ่มประกอบธุรกิจ ปี 2521 ในนาม “บริษัท โรงพยาบาลเอกชล จำกัด”
ด้วยทุนจดทะเบียน 22 ล้านบาท โดย ดร.เอกพจน์ วานิช ผู้ก่อตั้ง
รวมทั้งทีมแพทย์ตั้งอยู่ใจกลางเมืองชลบุรี ปัจจุบันเศรษฐกิจในจังหวัดชลบุรี
ได้มีการพัฒนาและขยายตัวอย่างมาก
และได้มีการขยายการเติบโตครอบคลุมไปยังพื้นที่ในเขตแถบชายฝั่งทะเลภาคตะวันออกทั้งหมด

เมื่อปี 2524 ได้เปิดดำเนินการรับผู้ป่วยอย่างเป็นทางการ โดยมีจำนวนเตียงจดทะเบียนไว้รับผู้ป่วย
80 เตียงในระยะแรก และเมื่อปี 2535 บริษัทฯ
ได้นำหุ้นเข้าจดทะเบียนในตลาดหลักทรัพย์แห่งประเทศไทย โดยใช้ชื่อย่อหลักทรัพย์ “AHC”
ต่อมาในปี 2537 บริษัทฯ ได้จดทะเบียนแปรสภาพเป็นบริษัทมหาชน ชื่อว่า “บริษัท
โรงพยาบาลเอกชล จำกัด (มหาชน)” ปัจจุบันบริษัทฯ มีทุนจดทะเบียน จำนวน 150,000,000
บาท เป็นทุนจดทะเบียนชำระแล้ว จำนวน 149,909,264 บาท ต่อมาเมื่อปี 2549 บริษัทฯ
ได้ขยายกิจการโดยเปิดโรงพยาบาลอีกสาขาหนึ่ง ภายใต้ชื่อ “โรงพยาบาลเอกชล 2”

ปัจจุบันบริษัทฯ ดำเนินธุรกิจกลุ่มโรงพยาบาล ภายใต้ชื่อบริษัทโรงพยาบาลเอกชล จำกัด (มหาชน)
โดยมีโรงพยาบาลเอกชล ตั้งบนเนื้อที่ 12 ไร่ 3 งาน 87 ตารางวา
มีจำนวนเตียงจดทะเบียนไว้รับผู้ป่วย 262 เตียง
ต่อมาได้ขยายสาขาเพิ่มเพื่อเปิดดำเนินการรองรับจำนวนผู้ป่วยที่เพิ่มขึ้น
ภายใต้ชื่อโรงพยาบาลเอกชล 2 บนเนื้อที่ 15 ไร่ โดยมีจำนวนเตียงจดทะเบียนไว้รับผู้ป่วย 100
เตียง ตั้งอยู่บริเวณตำบลอ่างศิลา

  1.2 วิสัยทัศน์, พันธกิจ และกลยุทธ์ในการดำเนินงานของบริษัท

วิสัยทัศน์ : เป็นโรงพยาบาลคุณภาพด้วยบริการสุขภาพที่เป็นเลิศ ภายในปี 2562

พันธกิจ :

1.  ให้บริการสุขภาพที่มีคุณภาพมาตรฐานทั้ง 4 ด้านครบวงจร

ให้การดูแลรักษาโรคที่มีความซับซ้อน ด้วยทีมแพทย์ผู้เชี่ยวชาญ บุคลากรที่มีคุณภาพ พร้อมด้วยเครื่องมือทางการแพทย์ และเทคโนโลยีที่ทันสมัย

ให้บริการโดยมุ่งเน้นการลดระยะเวลาการรอคอย

1.3 การเปลี่ยนแปลงและพัฒนาการที่สำคัญ

ปี 2558

  เมื่อวันที่ 26 - 30 ตุลาคม 2558
  ทางโรงพยาบาลเอกชลได้รับการตรวจประเมินระบบคุณภาพตามมาตรฐานสากล จากสถาบัน The
  Joint Commission International (JCI) จากสหรัฐอเมริกา
  โดยโรงพยาบาลเอกชลผ่านการรับรองคุณภาพแห่งแรก ในอำเภอเมือง จังหวัดชลบุรี

  โรงพยาบาลเอกชล ได้มีการปรับปรุงโครงสร้างภายในอาคารทั้งหมด
  โดยมุ่งเน้นเรื่องความปลอดภัย การป้องกันเหตุจากอัคคีภัย
  และเป็นระบบคุณภาพที่ได้มาตรฐานระดับสากล ทั้งด้านการดูแลรักษาผู้ป่วยและอาคารสถานที่
  โดยเริ่มจาก

-   แผนกฉุกเฉิน (ER) ที่ต้องมีการคัดแยกโซนผู้ป่วยติดเชื้อตั้งแต่แรกรับ
    เพื่อการตรวจเฉพาะรายโรค จึงได้มีการขยายพื้นที่ภายในแผนกฉุกเฉิน (ER)
    เพื่อรองรับจำนวนผู้ป่วยที่เพิ่มขึ้น ทั้งจากการได้รับบาดเจ็บรุนแรงจากอุบัติเหตุ
    และผู้ป่วยที่จำเป็นต้องควบคุมแยกไว้สังเกตอาการ ได้แก่ ผู้ป่วยที่เป็นภาวะโรคติดต่อรุนแรง
    หรือผู้ป่วยที่มีภาวะอาการรุนแรงถึงขั้นระบบทางเดินหายใจล้มเหลว
    แผนกฉุกเฉินของโรงพยาบาลเอกชลมีความพร้อมรองรับผู้ป่วยได้ตลอด 24 ชั่วโมง

-   ในบริเวณพื้นที่ห้องตรวจผู้ป่วยนอก (OPD) มีการจัดห้องตรวจเพิ่ม
    โดยแยกเป็นสัดส่วนของสาขาโรคต่างๆ ให้ชัดเจนมากขึ้น

-   แผนกห้องผ่าตัด (OR) ได้มีการรื้อโครงสร้างเดิม และมีการปรับปรุงภายในแผนกใหม่ทั้งหมด
    โดยการทยอยปิดพื้นที่เป็นส่วนๆ สำหรับการก่อสร้าง/ ปรับปรุง
    แต่การดำเนินงานรองรับผู้ป่วยของแผนกห้องผ่าตัด (OR) ยังคงเป็นไปอย่างต่อเนื่อง

-   แผนกผู้ป่วยวิกฤติ (ICU) มีการปรับปรุงห้องผู้ป่วยแยกเป็นรายห้อง
    แบ่งโซนของผู้ป่วยที่เสี่ยงต่อการติดเชื้อ ด้วยภาวะภูมิคุ้มกันต่ำ
    นอกจากนั้นยังได้เพิ่มสัดส่วนพื้นที่การแยกห้องพักรักษาผู้ป่วย
    เพื่อความเป็นส่วนตัวต่อคนไข้มากขึ้น

-   แผนกห้องคลอดและทารกแรกเกิด (LR) มีการจัดโซนพื้นที่การรอคลอดให้กับมารดา
    และการบริบาลทารกแรกเกิดให้เป็นระเบียบสัดส่วนยิ่งขึ้น โดยแยกเป็นเด็กป่วย
    และเด็กทารกแรกเกิด

  นอกจากโครงสร้างด้านสถาปัตยกรรมภายใน ที่มีการตกแต่งใหม่ให้ดูเป็นระเบียบ สะอาด
  ตามสุขลักษณะแล้ว โครงสร้างภายนอก ได้มีการปรับปรุงเช่นกัน อาทิ สถานที่จอดรถผู้ใช้บริการ
  ได้มีการขยายกำแพงส่วนด้านข้างทางเข้าโรงพยาบาล และเทพื้นคอนกรีตปรับระดับ
  เพื่อปรับทัศนียภาพให้พื้นที่จอดรถดูโปร่งและเป็นระเบียบ
  สะดวกต่อการใช้งานและดูแลรักษาความปลอดภัย มีการตกแต่งสวนหย่อมใหม่ภายในโรงพยาบาล
  ให้ดูร่มรื่นเป็นระเบียบ สวยงาม เหมาะแก่เป็นที่พักผ่อนหย่อนใจของญาติผู้ป่วยและผู้มาเยือน

  นอกจากการดำเนินงานด้านโครงสร้างอาคารและสถานที่แล้ว
  ยังได้จัดหาเครื่องมือและอุปกรณ์ทางการแพทย์ที่ทันสมัย มีการตรวจวัดความเที่ยงตรง
  และความพร้อมในการใช้งานที่ได้มาตรฐานคุณภาพระดับสากล
  เพื่อสร้างความปลอดภัยและคุณภาพในการดูแลรักษาต่อผู้มาใช้บริการ

  ปี 2559

-   เดือนเมษายน คณะกรรมการบริษัทได้มีมติอนุมัติให้จัดซื้อที่ดินข้างเคียงที่ติดกับ รพ.เอกชล
    โดยมีวัตถุประสงค์เพื่อรองรับการขยายบริการที่เพิ่มขึ้นในอนาคต จำนวนพื้นที่ 217 ตารางวา

-   เดือนกันยายน บริษัท โรงพยาบาลเอกชล จำกัด (มหาชน)
    ได้ลงนามในบันทึกข้อตกลงประกาศความร่วมมือกับโรงพยาบาลบำรุงราษฎร์โดยมีโรงพยาบาลพันธมิตรทุกภูมิภาค
    36 แห่งของประเทศไทยร่วมในการตอบรับข้อตกลงดังกล่าว
    โดยมีวัตถุประสงค์เพื่อให้การดูแลรักษาผู้ป่วยร่วมกันอย่างต่อเนื่อง มีประสิทธิภาพและปลอดภัย
    เพื่อก่อให้เกิดความร่วมมือทางวิชาการ เพื่อพัฒนาศักยภาพในการดูแลรักษาผู้ป่วย
    และเพื่อก่อให้เกิดความร่วมมือในอนาคต

-   เดือนตุลาคม บริษัทฯ เข้าร่วมกิจกรรมแลกเปลี่ยนเรียนรู้เรื่อง
    “โครงการส่งเสริมการดำเนินธุรกิจที่เป็นมิตรกับเด็ก” ร่วมกับทีมงานสถาบันไทยพัฒน์
    เป็นการตอบรับนโยบายขององค์กรยูนิเซฟ
    ซึ่งกิจกรรมดังกล่าวเป็นการร่วมถ่ายทอดประสบการณ์ และแลกเปลี่ยนเรียนรู้
    เพื่อเสริมสร้างขีดความสามารถในการประเมินผลการดำเนินธุรกิจที่เป็นมิตรกับเด็ก
    รวมทั้งร่วมค้นหาโอกาสในการสนับสนุนสิทธิเด็กตามหลักปฏิบัติทางธุรกิจให้กับองค์กรด้วย

-   เดือนพฤศจิกายน ทาง รพ.เอกชล และ รพ.เอกชล 2
    ได้รับการเยี่ยมสำรวจเพื่อประเมินการต่ออายุการรับรองกระบวนการคุณภาพ
    จากสถาบันรับรองคุณภาพสถานพยาบาล (สรพ.) ซึ่งโรงพยาบาลเอกชล เป็นการ
    Re-accreditation ครั้งที่ 3 และโรงพยาบาลเอกชล 2 เป็นการ Re-accreditation
    ครั้งที่ 2

-   บริษัทฯ ได้รับการประเมินคุณภาพในระดับดีเลิศในการจัดการประชุมผู้ถือหุ้นประจำปี 2559
    จากสมาคมส่งเสริมผู้ลงทุนไทย

  ตลอดปีที่ผ่านมา บริษัทฯ
  ยังคงมีการปรับปรุงทั้งโครงสร้างภายนอกและโครงสร้างภายในอย่างต่อเนื่อง ทั้งนี้
  เพื่อความสะดวกและปลอดภัยของผู้รับบริการ อาทิเช่น
  ติดตั้งหลังคาและระบบไฟฟ้าแสงสว่างบริเวณลานจอดรถ
  รวมถึงการพัฒนาด้านเทคโนโลยีสารสนเทศโดยได้พัฒนาระบบสารสนเทศระบบใหม่มาเริ่มติดตั้งใช้งานบางส่วนในปลายปี
  2559
  ตลอดจนได้มีการติดตั้งระบบกล้องวงจรปิดเพิ่มเติมจากเดิมเพื่อให้เพียงพอและมีศักยภาพมากขึ้น

  ทางด้านการแพทย์ ได้มีการแยกคลินิกเฉพาะโรคออกมาเป็นสัดส่วน พร้อมทีมแพทย์ผู้เชี่ยวชาญ
  เพื่อเสริมศักยภาพการรักษาและพร้อมให้บริการด้านสุขภาพ อาทิเช่น คลินิกหู คอ จมูก,
  คลินิกผิวหนังและความงาม, คลินิกหัวใจ, คลินิกจักษุ, คลินิกระบบทางเดินปัสสาวะ,
  คลินิกโรคปอดและระบบทางเดินหายใจ

ปี 2560

-   เมื่อเดือนเมษายน บริษัทฯ จัดงานครบรอบ 36 ปี โรงพยาบาลเอกชล
    เพื่อเฉลิมฉลองถึงการเป็นโรงพยาบาลเอกชนแห่งแรกในจังหวัดชลบุรี
    และยังคงมุ่งมั่นพัฒนาทุกๆ ด้านอย่างต่อเนื่อง จนในปี 2558 ทางโรงพยาบาลเอกชล
    ได้รับการรับรองมาตรฐานจาก The Joint Commission International หรือ JCI
    จากสหรัฐอเมริกาที่ได้รับการยอมรับในระดับสากล โดยปัจจุบันจากข้อมูลในต้นปี
    ในประเทศไทยมีโรงพยาบาลที่ผ่านการรับรองมาตรฐาน JCI เพียง 53 แห่ง
    จากโรงพยาบาลทั้งหมด 341 แห่งทั่วประเทศ

-   บริษัทฯ ได้รับการประเมินคุณภาพในระดับดีในการจัดการประชุมผู้ถือหุ้นประจำปี 2560
    จากสมาคมส่งเสริมผู้ลงทุนไทย

-   คณะกรรมการบริษัท มีมติเห็นชอบในการจัดตั้งคณะกรรมการความเสี่ยง
    เพื่อศึกษาและดำเนินงานด้าน Anti- Corruption ของบริษัทฯ
    และเพื่อเตรียมเข้าร่วมโครงการแนวร่วมปฏิบัติของภาคเอกชนไทยในการต่อต้านการทุจริต

-   โรงพยาบาลเอกชล ได้มีการปรับปรุงโครงสร้างภายนอก ของอาคาร 1 และอาคารบริหาร
    เพื่อเป็นการปรับเปลี่ยนทัศนียภาพของอาคารให้มีความสวยงาม

-   มีการปรับปรุงพื้นที่ภายในเพื่อขยายศักยภาพในการดูแลรักษาโดยเปิดคลินิกเฉพาะทางเพิ่มขึ้น
    ได้แก่ คลินิกหัวใจ คลินิกระบบทางเดินหายใจและปอด คลินิกทางเดินปัสสาวะ
    และคลินิกผิวหนัง

1.4 รางวัลที่ได้รับและระบบมาตรฐานการรับรองคุณภาพโดยสถาบัน องค์กรต่างๆ

ปี 2558

-   เดือนตุลาคม โรงพยาบาลเอกชล ได้รับการรับรองคุณภาพระดับสากล
    ซึ่งเป็นโรงพยาบาลแห่งแรกในอำเภอเมืองชลบุรี ที่ผ่านการรับรองมาตรฐานระดับสากล จาก
    The Joint Commission International (JCI)
    ในด้านความปลอดภัยและคุณภาพสถานพยาบาลทั้งระบบ

-   เดือนสิงหาคม โรงพยาบาลเอกชล
    ได้รับรางวัลปฏิบัติตามพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550
    และที่แก้ไขเพิ่มเติม (ฉบับที่ 2) พ.ศ.2556 ประจำปี 2558

-   โรงพยาบาลเอกชล 2 ได้รับรางวัล Muang Thai Life Assurance MODERN Hospital
    Award 2015 ประเภทการบริหารจัดการทางการแพทย์ ดีเด่น จากบริษัท
    เมืองไทยประกันชีวิต จำกัด (มหาชน)

ปี 2559

-   เดือนพฤษภาคม โรงพยาบาลเอกชล ได้รับโล่รางวัล In appreciation of your
    participation “ IPD Simple Disease Project” จาก Tokio Marine Award

-   เดือนพฤษภาคม โรงพยาบาลเอกชล 2 ได้รับรางวัลชนะเลิศโครงการ “e-Claim Awards
    2015” ในประเภท “รางวัลโรงพยาบาลบันทึกรับแจ้งภายใน 48 ชม. 90%
    ขึ้นไปโดยมีปริมาณรับแจ้ง 2,001 – 3,000 รับแจ้ง” จากบริษัท
    กลางคุ้มครองผู้ประสบภัยจากรถ จำกัด

-   เดือนมิถุนายน บริษัทฯ ได้รับมอบ “ESG 100 Certificate” ซึ่งได้รับคัดเลือกให้เป็น 1
    ใน 100 บริษัทจดทะเบียนในตลาดหลักทรัพย์ประเทศไทย ที่มีความโดดเด่นในการดำเนินธุรกิจ
    ที่มีความรับผิดชอบด้านสิ่งแวดล้อม สังคม และธรรมาภิบาล จากสถาบันไทยพัฒน์

-   เดือนกันยายน ได้รับมอบเกียรติบัตรเพื่อแสดงความขอบคุณ
    ในการเข้าร่วมเป็นเครือข่ายธุรกิจที่เป็นมิตรกับผู้สูงอายุ (AGE-FRIENDLY BUSINESS)
    จากกรมกิจการผู้สูงอายุ กระทรวงการพัฒนาสังคมและความมั่นคงของมนุษย์
    ร่วมกับสถาบันไทยพัฒน์ มูลนิธิบูรณะชนบทแห่งประเทศไทย ในพระบรมราชูปถัมภ์

ปี 2560

-   เมื่อเดือนมีนาคม ทางโรงพยาบาลเอกชล และโรงพยาบาลเอกชล
    2ได้รับประกาศนียบัตรรับรองกระบวนการพัฒนาคุณภาพโรงพยาบาล
    จากสถาบันรับรองคุณภาพสถานพยาบาล (องค์การมหาชน)
    เป็นรางวัลที่ส่งเสริมการพัฒนาคุณภาพของสถานพยาบาลอย่างต่อเนื่อง (HA)

-   เมื่อเดือนสิงหาคม บริษัทฯ ได้รับ “Certificate of ESG 100 Company”
    ต่อเนื่องเป็นปีที่ 2 จากสถาบันไทยพัฒน์ในฐานะเป็น 1 ใน 100
    บริษัทจดทะเบียนในประเทศไทยที่มีการดำเนินงานโดดเด่นด้านการส่งเสริมสิ่งแวดล้อม สังคม
    และธรรมาภิบาลที่ยั่งยืน จากการคัดเลือกทั้งหมด 656
    บริษัทจดทะเบียนในตลาดหลักทรัพย์แห่งประเทศไทย

-   ผลการประเมินจากผลสำรวจรายงานการกำกับดูแลกิจการที่ดีของบริษัทจดทะเบียนประจำปี
    2560 มีคะแนนในภาพรวมอยู่ในเกณฑ์ “ดีมาก”
    ซึ่งจัดโดยสมาคมส่งเสริมสถาบันกรรมการบริษัทไทย

-   ผลการประเมินคุณภาพการจัดประชุมสามัญผู้ถือหุ้นอยู่ในเกณฑ์ “ดีมาก”
    ในโครงการประเมินคุณภาพการจัดประชุมสามัญผู้ถือหุ้น (Annual General Meeting -
    AGM) ประจำปี 2560 จัดโดยสมาคมส่งเสริมผู้ลงทุนไทย

1.5 โครงสร้างการถือหุ้นของกลุ่มบริษัท

บริษัทฯ ไม่มีบริษัทย่อยหรือบริษัทร่วม จึงไม่มีข้อมูลในหัวข้อดังกล่าว

1.6 ความสัมพันธ์กับกลุ่มธุรกิจของผู้ถือหุ้นใหญ่

บริษัทฯ ไม่มีความสัมพันธ์กับกลุ่มธุรกิจของผู้ถือหุ้นรายใหญ่

2. ลักษณะการประกอบธุรกิจ

โรงพยาบาลเอกชลเป็นโรงพยาบาลขนาด 262 เตียง เปิดดำเนินกิจการเมื่อวันที่ 15 พฤศจิกายน
2521 ตั้งอยู่บนพื้นที่ประมาณ 12 ไร่ ประกอบด้วยอาคารผู้ป่วย 2 อาคาร และอาคารบริหาร 1
อาคาร และห้องอาหาร สำหรับบริการลูกค้าที่มาเยี่ยมผู้ป่วยและลูกค้าจากภายนอก มีที่จอดรถกว่า
300 คันเป็นธุรกิจที่จดทะเบียนในตลาดหลักทรัพย์แห่งประเทศไทย
ได้รับการรับรองคุณภาพมาตรฐานระดับสากล Joint Commission International (JCI) 
สหรัฐอเมริกา ซึ่งเป็นองค์กรระหว่างประเทศที่ให้การรับรองคุณภาพโรงพยาบาลทั่วโลก

ในวันนี้โรงพยาบาลเอกชล ได้จัดสรรแพทย์ผู้เชี่ยวชาญให้บริการรักษาพยาบาลตามสาขาพิเศษ
เฉพาะทางเพิ่มขึ้น ปัจจัยที่สนับสนุนคือ ความพร้อมด้วยทีมแพทย์และพยาบาลเฉพาะทาง
ตลอดจนอุปกรณ์เครื่องมือทางการแพทย์อันทันสมัย และเครื่องมือในการตรวจวินิจฉัยที่แม่นยำ
ตัวอย่างเช่น คลินิกหัวใจ ซึ่งมีแพทย์ประจำที่มีความเชี่ยวชาญด้านรักษาโรคหัวใจ
โดยการตรวจสวนหัวใจและหลอดเลือด (Catheterization Laboratory)
รวมทั้งมีห้องผู้ป่วยวิกฤตโรคหัวใจ (CCU) ที่มีความพร้อมด้านบุคลากร และอุปกรณ์อย่างครบครัน
นอกจากนั้นแล้ว ยังมีคลินิกระบบทางเดินอาหาร คลินิกระบบทางเดินปัสสาวะ, คลินิกทรวงอก,
คลินิกด้านหู คอ จมูก และคลินิกด้านผิวหนังและความงาม

โรงพยาบาลเอกชล ให้การดูแลรักษาคนไข้ทุกระดับ
มีทั้งคนไข้ทั่วไปและคนไข้กลุ่มประกันชีวิตเป็นหลัก และสำหรับโรงพยาบาลเอกชล 2
ให้บริการคนไข้สิทธิประกันสังคม สิทธิคู่สัญญา, สิทธิกองทุนเงินทดแทน, สิทธิ
พ.ร.บคุ้มครองผู้ประสบภัยจากรถ รวมทั้งประเภทลูกค้าทั่วไปด้วย
โดยเป็นกลุ่มเป้าหมายที่เป็นคนทำงาน
สามารถเข้าถึงลูกค้าที่อยู่ในพื้นที่ใกล้เคียงในเขตนิคมอุตสาหกรรม ดังนั้น
การเลือกทำเลที่ตั้งจึงมีความสำคัญ

สำหรับโรงพยาบาลเอกชลก็มุ่งขยายฐานชาวต่างชาติ ซึ่งในปีนี้
ก็ยังมีคนไข้ต่างชาติเข้ามารักษาจากองค์กรต่างประเทศ
เทรนด์สุขภาพทั้งนโยบายรัฐบาลก็เป็นปัจจัยสำคัญ ดังนั้น
กระแสรักสุขภาพก็ถูกส่งเสริมให้มีสุขภาพดีหันไปหาฟิตเนส กระแสอาหารดี สุขภาพดี
เป็นสิ่งที่ประชาชนทุกคนควรใช้ชีวิตอยู่ในกระแสโลกปัจจุบัน

การเจริญเติบโตทางเศรษฐกิจ กับการขยายตัวของธุรกิจโรงพยาบาลเอกชน
ก็ไปในทิศทางเดียวกันเพราะเศรษฐกิจฐานะของผู้รับบริการในระดับกลางก็เพิ่มขึ้น
กลุ่มลูกค้าด้านสุขภาพถูกกระจายไปอยู่ทุกมุมเมือง ลูกค้าต่างประเทศของโรงพยาบาลเอกชล
จึงมีทั้งกลุ่มที่มาตามฤดูกาล และกลุ่มที่มารับการดูแลรักษาประเภทต่อเนื่องที่ต้องการฟื้นฟูสุขภาพ
ซึ่งแม้นจะมีส่วนน้อย
แต่ก็เพราะความเชื่อมั่นในคุณภาพและความเชี่ยวชาญเฉพาะทางที่ทางโรงพยาบาลได้จัดเตรียมไว้ให้

ในขณะเดียวกัน การเปิดการค้าเสรีอาเซียนซึ่งมีผลต่อภาคธุรกิจทำให้เกิดการตื่นตัว
มีการปรับโครงสร้างของระบบบริการสารธารณสุข มีความต้องการแรงงานที่มีประสิทธิภาพเพิ่มด้วย
แต่การบริหารและจัดการกำลังคนด้านบริการสุขภาพทุกยุคทุกสมัย
ก็ยังเป็นโจทย์ที่ควรมีการแก้ไขการขาดแคลนกำลังคนบริการด้านสุขภาพ
การกระจายงานอย่างไม่มีประสิทธิภาพ ไม่ว่าระหว่างภาครัฐและภาคเอกชน
ทั้งในตัวเมืองและในชนบท

2.1 สภาพเศรษฐกิจ

  ถึงแม้นภาครัฐจะวิเคราะห์ว่า เศรษฐกิจไทยเริ่มฟื้นตัวชัดเจน และต่อเนื่องมาเกือบ 1 ปีเต็ม
  และคาดว่าจะขยายตัวได้เพิ่มขึ้น เป็นระดับสูงสุดในรอบ 4 ปีนับจากปี 2555
  แต่ทว่าคนส่วนใหญ่ของประเทศกลับไม่รู้สึกว่าตัวเองได้อานิสงส์
  จากการเติบโตของเศรษฐกิจในรอบนี้ สาเหตุเพราะการขยายตัวยังคงกระจุกอยู่เฉพาะบางกลุ่ม

  การฟื้นตัวของเศรษฐกิจไทยรอบนี้ มาจากการท่องเที่ยวและการส่งออกเป็นหลัก
  แม้ว่าจำนวนนักท่องเที่ยวจะทำสถิติใหม่ต่อเนื่อง มีกลุ่มนักท่องเที่ยวส่วนใหญ่ก็มาจากพวกเอเชีย
  จีน กลุ่มตะวันออกกลางด้วยกัน มีเม็ดเงินต่างประเทศไหลเข้ามามากขึ้น
  ทำให้ภาคบริการไม่ว่าจะเป็นโรงแรม ร้านอาหาร ร้านค้าต่างๆ
  จะได้ประโยชน์จากการเติบโตดังกล่าว แต่ก็รวมตัวอยู่เฉพาะจังหวัดท่องเที่ยวเพียงไม่กี่จังหวัด
  สำหรับธุรกิจโรงพยาบาล ก็จะเป็นการท่องเที่ยวผสมผสานกับการท่องเที่ยวเชิงการแพทย์

  ปัจจุบันธุรกิจโรงพยาบาลมีการแข่งขันสูงในเกือบทุกมิติ ทั้งการสร้างแบรนด์ ที่จะทำอย่างไร
  ที่จะสร้างความน่าเชื่อถือและการจดจำในกลุ่มผู้ใช้บริการ

2.2 กลุ่มเป้าหมาย

ด้วยโครงสร้างของโรงพยาบาลเอกชล ที่ตั้งอยู่ในตัวเมืองชลบุรี รายล้อมด้วยสถานที่ราชการ
โรงเรียน โรงพยาบาลภาครัฐ และใกล้นิคมอุตสาหกรรมอมตะนคร
หมู่บ้านจัดสรรที่เพิ่มขึ้นอีกมากมาย กลุ่มลูกค้า ก็กระจายไปตามธุรกิจประเภทต่างๆ
โรงพยาบาลเอกชลก็ได้เดินหน้าขยายฐานลูกค้าต่างชาติ
ด้วยการสื่อสารถึงความเป็นโรงพยาบาลคุณภาพมาตรฐานระดับสากล Joint Commission
International (JCI)  มีทีมแพทย์ผู้เชี่ยวชาญเฉพาะทางหลากหลายสาขา

ผู้ใช้บริการปัจจุบันซึ่งเรียกได้ว่า มาจากยุคสังคมข้อมูลข่าวสาร
จึงเป็นเป้าหมายที่ทางองค์กรได้พยายามเข้าถึง โดยใช้เครื่องมือสื่อสารเคลื่อนที่
ทำให้มีการไหลเวียนของข้อมูลข่าวสารมากขึ้น
ทำให้ผู้มาใช้บริการสามารถเข้าถึงบริการด้วยระบบนัดหมายแพทย์
วางแผนในการรักษาเพื่อจะได้เลือกคลินิกเฉพาะทางของแต่ละโรคได้อย่างถูกต้อง
ทางโรงพยาบาลจึงมองว่า การให้ความรู้ถึงการส่งเสริมสุขภาพ การป้องกันโรค
และการฟื้นฟูสภาพช่วยให้การบริการรักษาครบวงจรด้วยราคาสมเหตุผล

ทางโรงพยาบาลมีการขยายสัดส่วนกลุ่มผู้ใช้บริการต่างชาติจากปี 2558 , ปี 2559 มาถึง 2560
ที่มีสัดส่วนเพิ่มขึ้น โดยมีการยกระดับการรักษาพยาบาล
ในกลุ่มโรคที่ซับซ้อนหรือโรคเรื้อรังที่ต้องการดูแลเป็นพิเศษจากแพทย์เฉพาะทางเข้ามาทดแทนโรคพื้นฐานตามสภาวะฤดูกาล

  2.3 การจัดหาผลิตภัณฑ์หรือบริการ

ทางบริษัทฯ ได้มีนโยบายการจัดหาผลิตภัณฑ์ทางด้านการแพทย์เพื่อความเหมาะสม คือ

1)  มีการจัดซื้อเครื่องมือทางการแพทย์ ครุภัณฑ์ เวชภัณฑ์ทางการแพทย์ และยา
    จากบริษัทภายในประเทศ และจากต่างประเทศ โดยพิจารณาถึงคุณภาพของสินค้าเป็นสำคัญ
    ได้มีการประเมินเลือกบริษัทกว่า 2-3 บริษัท
    เพื่อการพิจารณาคุณสมบัติแต่ละประเภทและแต่ละรายการ

2)  มีการตั้งคณะกรรมการและแพทย์พิจารณาความเหมาะสมในการคัดเลือกซื้อเครื่องมือแพทย์ที่ทันสมัยเพื่อพิจารณาการบริการและการทำนุบำรุงหลังการขายว่าเป็นไปตามข้อตกลงในสัญญา
    และป้องกันการมีสิทธิผูกขาดในสินค้าประเภทเดียวกัน
    รวมทั้งได้มีการนำระบบการจัดซื้อกลางมาใช้
    สำหรับการบริหารจัดซื้อยาและเวชภัณฑ์ของโรงพยาบาลในเครือ เพื่อบริหารด้านความคุ้มค่า
    (Economy of Scales) และวางแผนด้านงบประมาณสนับสนุนความต้องการ รวมทั้งบริษัทฯ
    มีการตรวจสอบกระบวนการขนส่งสินค้าหรือ (Supply Chain) ระบบห่วงโซ่อุปทาน
    ตั้งแต่ต้นทางจนถึงปลายทาง จุดที่ส่งถึงผู้รับบริการว่ามีความปลอดภัย จำนวนถูกต้อง
    และทางโรงพยาบาลได้รับสินค้าตรงตามสัญญา

2.4 กระบวนการจัดการสิ่งแวดล้อม

  บริษัทฯ มีนโยบายในการประกอบธุรกิจ โดยคำนึงถึงสิ่งแวดล้อมเป็นสำคัญ
  และปฏิบัติตามกฎหมายและข้อบังคับเกี่ยวกับสิ่งแวดล้อมอย่างเคร่งครัด
  ตลอดจนส่งเสริมให้พนักงานมีส่วนร่วมในกระบวนการอนุรักษ์พลังงาน
  และมุ่งมั่นในการลดผลกระทบที่จะเกิดขึ้นต่อสิ่งแวดล้อมและทรัพยากรธรรมชาติ
  โดยได้จัดกิจกรรมอาสาเพื่อสังคม ตลอดจนควบคุมกฎ กติกา
  เพื่อความปลอดภัยด้านอาชีวอนามัยของพนักงานและชุมชน

  ปัญหาขยะซึ่งเป็นปัญหาสิ่งแวดล้อมที่สำคัญ ซึ่งส่งผลต่อสุขภาพและคุณภาพชีวิตของคนในชุมชน
  ทางบริษัทฯ ได้มีระบบการบริหารจัดการที่มีประสิทธิภาพ และครบวงจร ตั้งแต่การรวบรวม
  คัดแยก เก็บขน ขนส่ง และกำจัด โดยคัดแยกเป็นประเภทต่างๆ เช่น ขยะอันตราย ขยะติดเชื้อ
  ขยะมูลฝอย ซึ่งทางบริษัทฯ ก็ได้ทำสัญญากับบริษัทภายนอกให้มารับขยะอันตราย
  และขยะติดเชื้อไปทำลาย ตามเกณฑ์มาตรฐานกระทรวงสาธารณสุข และตามข้อบังคับของกฎหมาย

  หลักการจัดการน้ำเสีย ซึ่งได้แก่
  การนำน้ำเสียที่เกิดขึ้นเข้าสู่กระบวนการบำบัดให้ได้ตามมาตรฐานน้ำทิ้ง ปลอดภัยต่อสิ่งแวดล้อม
  และสุขภาพอนามัย

  ทั้งนี้ บริษัทฯ ได้เข้าร่วมโครงการส่งเสริมการใช้พลังงานอย่างมีประสิทธิภาพในอาคารธุรกิจ
  (Promoting Energy Efficiency in Commercial Building : FEECB)
  ประเภทโรงพยาบาล ซึ่งเป็นโครงการที่เกิดจากความร่วมมือระหว่าง
  กรมพัฒนาพลังงานทดแทนและอนุรักษ์พลังงาน (พพ.) กระทรวงพลังงาน และร่วมกับ
  สำนักโครงการพัฒนาแห่งสหประชาชาติ (UNDP)
  โดยได้รับการสนับสนุนจากกองทุนสิ่งแวดล้อมโลก (Global Environmental Facility :
  GEF) เพื่อจัดทำแผน วางระบบ ปรับปรุง
  ตรวจวัดและวิเคราะห์การส่งเสริมประสิทธิภาพพลังงานในอาคารธุรกิจประเภทโรงพยาบาล
  จุดมุ่งหมายเพื่อลดการปล่อยก๊าซเรือนกระจก จากการเข้าร่วมโครงการดังกล่าวบริษัทฯ
  จึงมีนโยบายเปลี่ยนการใช้หลอดไฟฟลูออเรสเซนต์เป็นหลอดไฟแอลอีดีเพื่อลดการใช้ไฟฟ้า
  และลดความร้อน ใช้สวิตช์กระตุกเปิดไฟในสำนักงาน รณรงค์การเดินบันไดแทนการใช้ลิฟต์
  และปิดหน้าจอคอมพิวเตอร์เมื่อไม่ใช้งาน เป็นต้น

2.4 งานที่ยังไม่ส่งมอบ

-ไม่มี-

3. ปัจจัยความเสี่ยง

3.1 ความเสี่ยงจากการพึ่งพาบุคลากรที่มีความชำนาญเฉพาะด้าน

จากมุมมองที่เข้าใจว่า ระบบสาธารณสุขไทยน่าจะเป็นระบบที่มั่นคงแข็งแรงระบบหนึ่ง
เมื่อเทียบกับระบบสาธารณสุขอื่นๆ เพราะคนที่อยู่ในระบบสาธารณสุขล้วนแต่เป็นคนเก่ง และมีคุณภาพ
แต่เมื่อความเจริญทางการแพทย์
การรักษาพยาบาลและเทคโนโลยีทางการแพทย์ของประเทศเจริญล้ำหน้า
ความเจริญทางการแพทย์ก็ไม่ได้ไปในทิศทางเดียวกับการเปลี่ยนแปลงโครงสร้างทางประชากรในประเทศไทย
อย่างเช่น สัดส่วนสังคมผู้สูงอายุเพิ่มขึ้นอย่างรวดเร็วในปี 2560 อัตราการผลิต
หรือพัฒนาผู้ใช้แรงงานที่มีศักยภาพเกิดช่องว่าง
เป็นความเสี่ยงจากการพึ่งพาบุคลากรที่มีความชำนาญเฉพาะด้าน
เพราะในการประกอบธุรกิจของโรงพยาบาลจำเป็นต้องอาศัยบุคลากรที่มีความรู้
ความเชี่ยวชาญเป็นพิเศษ ทั้งแพทย์ พยาบาลและเจ้าหน้าที่เทคนิคด้านต่างๆ

การผลิตหรือพัฒนาบุคลากรในปัจจุบัน ต้องอาศัยระยะเวลา แต่อย่างไรก็ตาม
บริษัทมีมาตรการในการลดความเสี่ยง
โดยการจัดอัตราเสริมจากโรงพยาบาลที่มีธุรกิจประเภทเดียวกัน
และทางบริษัทมีอัตราของลูกจ้างประจำเพียงพอตามเกณฑ์มาตรฐานของระบบกระทรวงสาธารณสุข
ทางโรงพยาบาลได้ปรับโครงสร้างการจ้างและการทำงานให้เหมาะสมกับระบบของโรงพยาบาล

  ทางโรงพยาบาลมีมาตรการในการลดความเสี่ยง จากการสูญเสียบุคลากรคือ
  หาวิธีจูงใจให้เจ้าหน้าที่เหล่านั้น ทำงานอยู่กับบริษัทในระยะยาว
  โดยการส่งเสริมให้มีความก้าวหน้าในงาน
  มีการเปิดโอกาสให้พนักงานเข้ารับการอบรมหลักสูตรเฉพาะทาง เพื่อเพิ่มพูนความรู้
  โดยทางโรงพยาบาลมีการมอบทุนการศึกษาให้กับเจ้าหน้าที่เฉพาะสาขา เพื่อเข้ารับการอบรม
  พร้อมกับจัดทำสัญญาจ้างต่อเนื่อง ส่งเสริมให้เจ้าหน้าที่ได้ใช้ความรู้
  ความสามารถเพื่อเพิ่มพูนประสบการณ์ และมีการพิจารณาเลื่อนขั้นตำแหน่ง
  มีการปรับจ่ายค่าตอบแทนทุกปี รวมทั้งจัดสวัสดิการให้ตามความเหมาะสม อัตราการหมุนเวียนเข้า
  – ออกของพนักงานอยู่ที่ 1.5% นอกเหนือจากพนักงานแล้ว
  ทางโรงพยาบาลสนับสนุนการมอบทุนการศึกษาให้กับบุตรพนักงานที่มีผลการเรียนดี
  ผ่านเกณฑ์การคัดเลือกจากทางโรงเรียน หรือหากพนักงานขาดแคลนทุนทรัพย์
  ทางโรงพยาบาลมีระบบการจัดหาแหล่งกู้ยืมเงิน เพื่อการศึกษาบุตรให้ด้วย

3.2 ความเสี่ยงจากการเปลี่ยนแปลงนโยบายรัฐบาล ระเบียบ และกฎหมายต่างๆ กับบริษัท

  ความเสี่ยงเกี่ยวกับนโยบาย และการบริหารงานทางด้านสาธารณสุขของภาครัฐบาลแต่ละสมัย
  ซึ่งภาครัฐก็พยายามปฏิรูประบบการสร้างและพัฒนาบุคลากรด้านสาธารณสุข
  แต่การปฏิรูประบบการเงิน การคลังของกองทุนหลักประกันสุขภาพแห่งชาติ
  ก็มากระทบกองทุนประกันสังคม กองทุนสวัสดิการรักษาพยาบาลข้าราชการ
  ซึ่งก็เพราะมีความเหลื่อมล้ำในสิทธิประโยชน์ และการบริหารจัดการที่แตกต่างกัน
  รัฐบาลไม่สามารถควบคุมเงื่อนไขการใช้บริการด้านการรักษาได้
  เพราะปัญหาได้สะสมมาจากรัฐบาลก่อน ทางโรงพยาบาลเอกชล 2
  ได้พยายามให้ความรู้กับผู้ประกันตนในเรื่องการสร้างเสริมสุขภาพ การป้องกันตนจากโรคต่างๆ
  จากการที่ภาครัฐเปิดให้ประชาชนเข้าถึงระบบสาธารณสุขได้สะดวกขึ้น
  ก็เป็นสิ่งที่ดีสำหรับผู้ที่ต้องการรักษาในกรณีฉุกเฉิน หรือเพื่อการวิเคราะห์โรค
  แต่สำหรับผู้ที่ละเลยไม่ดูแลใส่ใจสุขภาพตนเอง ไม่เห็นคุณค่าของการรักษาสุขภาพ
  หรือมีความเห็นว่า เมื่อมีการเปิดโอกาสให้จากภาครัฐแล้ว
  ก็ละเลยการป้องกันหรือใช้บริการสาธารณสุข อย่างไม่สมเหตุสมผล เช่น
  มีพฤติกรรมการบริโภคอาหารที่ไม่เหมาะสม ไม่ออกกำลังกาย
  ไม่พยายามหลีกเลี่ยงนิสัยที่มีความเสี่ยงต่อสุขภาพ เช่น การสูบบุหรี่ การดื่มสุราเป็นประจำ
  เมื่อเกิดปัญหาสุขภาพ ค่าใช้จ่ายในการรักษาที่โรงพยาบาลภาครัฐบาลรองรับเท่าใดก็ไม่เพียงพอ
  รัฐบาลก็จะออกนโยบายเชิงบังคับให้ภาคเอกชนเข้ามารับภาระค่าใช้จ่ายสำหรับผู้ที่ว่างงานด้วย
  ซึ่งกฎกติการะเบียบต่างๆ
  ทางโรงพยาบาลภาคเอกชนไม่เคยได้มีสิทธิร่วมในการพิจารณาข้อตกลงทางสัญญากับภาครัฐ
  มีแต่กำหนดเป็นกฎหมายภาคบังคับ ให้ภาคเอกชนต้องให้ความร่วมมือ ดังนั้น
  การเติบโตของธุรกิจที่ขึ้นอยู่กับนโยบายและการบริหารเงินของรัฐ อย่างเช่น
  โครงการของกองทุนประกันสังคม กองทุนเงินทดแทน
  โครงการรักษาตามโครงการฉุกเฉินวิกฤติมีสิทธิทุกที่ หรือ UCEP ก็มีผลกระทบต่อการลงทุน
  และการขยายกิจการของบริษัท เพราะไม่มีความแน่นอนว่า รัฐบาลต้องการสนับสนุนภาคเอกชน
  หรือรัฐต้องการบริหารสิทธิประโยชน์ทุกกองทุนฯ เพราะกระทรวงสาธารณสุข
  ก็มีความจำเป็นต้องเพิ่มจำนวนบุคลากรด้านสาธารณสุขในขณะนี้ให้เพียงพอ
  และยังมีปัญหาที่ต้องปรับปรุงแก้ไขนโยบายของประเทศ ดังนั้น เมื่อเป็นภาระแล้ว
  ก็ผลักดันความรับผิดชอบมาให้ทางโรงพยาบาลภาคเอกชน โดยไม่มีการปรึกษาปัญหา
  เพื่อการแก้ไขหรือมีความเกื้อกูลด้วยเหตุผลต่อกัน

  3.3 ความเสี่ยงในเชิงพาณิชย์ว่าด้วยการแข่งขัน

  ขณะนี้การประกอบธุรกิจโรงพยาบาล
  ได้กลายเป็นอุตสาหกรรมด้านสุขภาพที่วงการธุรกิจให้ความใส่ใจ ในเทรนด์นี้อย่างกว้างขวาง
  ประชาชนเรียนรู้การเติบโตของเศรษฐกิจ แต่ไม่ได้ตระหนักว่า
  การขยายตัวจะไม่เท่าเทียมทุกภาคส่วนในปี 2015 – 2017 เศรษฐกิจไทยขยายตัวเฉลี่ยประมาณ
  3.3 – 3.4% ช่วง 3 ปีที่ผ่านมา ประเทศไทยได้อานิสงส์จากเศรษฐกิจโลกที่ขยายตัว
  การท่องเที่ยว และธุรกิจภาคส่งออกเป็นตัวชี้วัดที่ทำให้ภาพรวมดูมีการเติบโต แต่การบริโภค
  และการลงทุนกลับขยายตัวลดลง โดยเฉพาะการบริโภคของประชาชนฐานราก
  และการลงทุนของธุรกิจ SMEs

  ศักยภาพเศรษฐกิจไทยลดลง เฉกเช่นบริการสาธารณสุข ที่มีความล่าช้า ไม่มีประสิทธิภาพเพียงพอ
  ด้วยจำนวนผู้มาใช้บริการเพิ่มขึ้นอย่างสม่ำเสมอ ประชาชนไม่ดูแลสุขภาพตนเอง
  ตามด้วยการเปลี่ยนแปลงทางโครงสร้างประชากร (Demographic Change)
  โดยอัตราส่วนของประชากรผู้สูงอายุต่อประชากรวัยทำงานจะเพิ่มขึ้น
  ถือเป็นสาเหตุหนึ่งที่ประเทศพัฒนาแล้ว เมื่อประเทศก้าวเข้าสู่สังคมผู้สูงอายุ
  ก็จะมีการเติบโตทางเศรษฐกิจที่ชะลอตัว

  อีกประการคือ การเปิดเสรีทางเศรษฐกิจ ทำให้เกิดการเคลื่อนย้ายทั้งสินค้าและบริการแรงงาน
  หรืออีกนัยคือ เมื่อมีธุรกิจประเภทเดียวกันเปิดขึ้นมากมาย ก็จะเกิดการโยกย้ายเปลี่ยนงานบ่อย
  หากธุรกิจที่เน้นกลยุทธ์การแข่งขันด้านราคาก็จะมีอัตรากำไรลดลง
  ซึ่งอาจได้เปรียบสำหรับผู้ผลิตที่ต้นทุนต่ำกว่า
  แต่ในวงการแพทย์ความเชี่ยวชาญกับความใส่ใจในการบริการดูแลรักษาเป็นปัจจัยหลักที่จะทำให้ผู้มาใช้บริการเกิดความมั่นใจในการมารับบริการมากกว่าการแข่งขันด้านราคา

  สำหรับผู้มาใช้บริการ หรือผู้บริโภคได้มีพฤติกรรมแตกต่างไปจากปีที่ผ่านมา
  เพียงแต่การเปลี่ยนแปลงที่เกิดขึ้นไม่ได้เป็นไปอย่างกะทันหัน แต่เป็นในลักษณะค่อยเป็นค่อยไป คือ
  ผู้บริโภคมีทางเลือกมากขึ้น โดยเฉพาะการเข้าถึงเทคโนโลยีในรูปแบบต่างๆ
  จึงทำให้ผู้บริโภคได้ศึกษาข้อมูลและมีการเข้าถึงสินค้าและบริการที่รวดเร็วและสะดวกขึ้น
  ประกอบกับการเปิดเสรีให้เปิดโรงพยาบาลได้ง่ายขึ้น
  เพื่อเปิดโอกาสให้ประชาชนได้เข้าถึงการบริการที่รวดเร็ว
  เสมือนการเข้าถึงการบริการแบบร้านสะดวกซื้อ เปิดบริการ 24 ชั่วโมง
  แต่ปัญหาที่ควรตระหนักคือ เรื่องการขาดแคลนพยาบาลและบุคลากรทางการแพทย์ตามที่กล่าวไว้
  เมื่อความต้องการสูง แต่มีสินค้าไม่เพียงพอ จึงเกิดการซื้อตัวบุคลากร
  ในการลงทุนธุรกิจก็จะผลักให้ราคาของสินค้าหรือบริการมีราคาสูงตามไปด้วย ดังนั้น
  หากมุมมองของรัฐที่ส่งเสริมให้มีโรงพยาบาลเปิดขึ้นมากๆ โดยไม่มีการควบคุมประสิทธิภาพ
  การแข่งขันเพื่อความอยู่รอดอาจต้องดำเนินไปอย่างต่อเนื่อง
  ผู้ที่จะอยู่ได้ในธุรกิจนี้ก็ต้องมีการปรับตัว ปรับวิสัยทัศน์ มีกลยุทธ์ท้าทายที่จะทำอย่างไรให้ผู้บริโภค
  หรือผู้มาใช้บริการเกิดความพึงพอใจ แล้วกลับมาใช้บริการอย่างสม่ำเสมอ
  ซึ่งทุกโรงพยาบาลก็ต้องมีการปรับเปลี่ยนนโยบาย วางแผนยุทธศาสตร์ใหม่ทุกปี
  เพื่อให้ผู้บริโภคประทับใจกับการบริการ

  ด้วยเหตุนี้ทางโรงพยาบาลเอกชล ต้องทำการตลาดด้วยยุทธวิธีต่างๆ
  ทั้งให้ความรู้กับผู้มาใช้บริการถึงสาเหตุของโรค ให้ข้อมูลข่าวสารผ่านทางอินเทอร์เน็ต
  ให้ผู้มารับบริการได้เลือกวิธีการรักษา มีทั้งทางเลือกการรักษาแบบแผนปัจจุบัน หรืออีกแนวคือ
  การดูแลรักษาแบบองค์รวมทั้งด้านจิตใจและการดูแลแบบใช้ศาสตร์ธรรมชาติบำบัด
  การนำนวัตกรรมเครื่องมือแพทย์ที่มีราคาสูง อุปกรณ์เครื่องมือทางการแพทย์ที่ทันสมัย
  ก็เป็นกลยุทธ์หนึ่งในการวิเคราะห์โรค วิธีการรักษา
  ก็ต้องอยู่ที่ผลการวินิจฉัยและความเชื่อมั่นในกระบวนรักษาโดยแพทย์ผู้เชี่ยวชาญสาขาเฉพาะทาง

4. ทรัพย์สินที่ใช้ในการประกอบธุรกิจ

  ---------------------------------- --------------- --------------------------------- ------------------ ----------------------------
  รายการ                             มูลค่าตามบัญชีสุทธิ   ลักษณะกรรมสิทธิ์                                         วงเงินของภาระหลักประกันทรัพย์สิน

  ที่ดิน                                60,160,300      ส่วนหนึ่งใช้เป็นหลักประกันเบิกเงินเกินบัญชี                      30 ล้านบาท

  อาคารและส่วนประกอบ                  260,214,058                                                          

  ที่ดิน                                48,000,000                                                           300 ล้านบาท

  อาคารและส่วนประกอบ                  278,533,654     ใช้เป็นหลักประกันเงินกู้ยืม                                  

  งานระหว่างก่อสร้างและติดตั้ง             285,120                                                              

  เครื่องมือและอุปกรณ์ทางการแพทย์          96,505,551      เป็นของบริษัท                                           -

  อุปกรณ์สำนักงานและเครื่องตกแต่งและติดตั้ง   29,002,496      เป็นของบริษัท                                           -

  ยานพาหนะ                           7,879,601       เป็นของบริษัท                                           -

  งานระหว่างก่อสร้างและติดตั้ง             38,033,799      เป็นของบริษัท                                           -

  รวม                                818,614,579                                                          
  ---------------------------------- --------------- --------------------------------- ------------------ ----------------------------

5. ข้อพิพาททางกฎหมาย

บริษัทฯ ไม่มีข้อพิพาททางกฎหมายที่มีผลกระทบด้านลบต่อสินทรัพย์ของบริษัทฯ ที่มีมูลค่าสูงกว่าร้อยละ
5 ของส่วนของผู้ถือหุ้น ณ วันที่ 31 ธันวาคม 2560

6. ข้อมูลทั่วไปและข้อมูลสำคัญอื่นๆ

ชื่อบริษัท : บริษัท โรงพยาบาลเอกชล จำกัด (มหาชน)

เลขทะเบียนบริษัท : บมจ.0107537001064

ประเภทธุรกิจ : โรงพยาบาลเอกชน

ทุนจดทะเบียน : 150 ล้านบาท ทุนจดทะเบียนชำระแล้ว 149,909,264 บาท

จำนวนหุ้นสามัญ : 149,909,264 หุ้น ราคาที่ตราไว้หุ้นละ 1 บาท

ที่ตั้งบริษัท : 68/3 หมู่ที่ 2 ถนนพระยาสัจจา ตำบลบ้านสวน อำเภอเมือง จังหวัดชลบุรี 20000

โทรศัพท์ 0-3827-3840-7, 0-3893-9999

โทรสาร 0-3827-3848

เว็บไซต์ : www.aikchol.com

แผนกทะเบียนหุ้น : โทรศัพท์ 0-3893-9999 ต่อ 1126, โทรสาร 0-3827-3848

E-mail : ir@aikchol.com, kullanit@aikchol.com

ข้อมูลที่สำคัญอื่น

ปีที่จดทะเบียนใน

ตลาดหลักทรัพย์แห่ง

ประเทศไทย : 10 มกราคม 2535

ชื่อย่อหลักทรัพย์ : AHC

รอบปีบัญชี : 1 มกราคม – 31 ธันวาคม

บุคคลอ้างอิง

นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

62 อาคารตลาดหลักทรัพย์แห่งประเทศไทย ถนนรัชดาภิเษก

แขวงคลองเตย เขตคลองเตย กรุงเทพฯ 10110

โทรศัพท์ 0-2229-2888, โทรสาร 0-2359-1259

เว็บไซต์ www.tsd.co.th

ผู้สอบบัญชี : บริษัท สอบบัญชีธรรมนิติ จำกัด

 178 อาคารธรรมนิติ ชั้น 6-7 ซอยเพิ่มทรัพย์ (ประชาชื่น 20) 

 ถนนประชาชื่น แขวงบางซื่อ เขตบางซื่อ 

 กรุงเทพฯ 10800, โทรศัพท์ 0-2555-0600,โทรสาร 0-2555-0664 

เว็บไซต์ www.daa.co.th

ที่ปรึกษากฎหมาย : บริษัท ที่ปรึกษากฎหมายสากล จำกัด

อาคาร สาทรซิตี้ ทาวเวอร์ ชั้น 18

  เลขที่ 175 ถนนสาทรใต้ แขวงทุ่งมหาเมฆ เขตสาทร กรุงเทพฯ 10120

  โทรศัพท์ 0-2679-6005, 0-2679-6015

โทรสาร 0-2679-6041, 0-2679-6042